Jávorka Brigitta: Személyes információszervezés a gyakorlatban

# Bevezetés

A személyes információszervezés vagy szermélyes archiválás kérdése nemzetközi szinten gyakran kerül felvetésre a gyorsan változó digitális világ kontextusában. Ugyanakkor ez az információtudomány egy olyan szelete, amelyre Magyarországon eddig még kevés figyelmet szenteltek mind elméletben, mint pedig gyakorlatban. Még a megfelelő információs műveltséggel rendelkező személyek között is a személyes információszervezés inkább csupán egy mellékhatása a digitális környezetben való tartalom előállításnak, mint egy tervezett cselekvés. A szakirodalomban pedig néhány kiemelkedő kivételtől eltekintve alig találunk tanulmányokat.

# Személyes információszervezés (PIM)

A személyes információszervezés (Personal Information Management = PIM) leggyakrabban használt magyar definícióját egy Drótos László nevéhez köthető tanfolyam anyagában határozták meg: „Különböző digitális és analóg eszközökkel tárolt vagy segítségükkel elérhető információk és dokumentumok kezelése: az információs környezetünk megszervezése.”[[1]](#footnote-1) A személyes információszervezés célja, hogy a kellő információ, a megfelelő helyen és időben, a számunkra szükséges formában és minőségben, könnyen hozzáférhetően a rendelkezésünkre álljon. Nagyon fontos kiemelni, hogy itt ugyanakkor nem könyvtári dokumentumokról beszélünk és elsődlegesen nem az interneten terjedő nyilvános adatokról, hanem személyes iratokról és információkról.

A személyes információszervezés nem összekeverendő a személyes adatok biztonságos kezelésével. Itt többről van szó annál, hogy hol tárolhatjuk az adatainkat anélkül, hogy bárki jogtalanul hozzáférhessen és visszaélhessen vele, vagyis hogy hogyan előzzük meg az adathalászatot, bár tény, hogy ezt is magába foglalja.

Ugyanakkor az is fontos, hogy nem csak digitális, hanem analóg dokumentumokról is beszélünk, tehát hivatalos papírokról, könyvekről vagy éppen előhívott fényképekről, hiszen ezek rendszerezése és visszakereshetővé tétele ugyancsak fontos tevékenység.

Hazánkban a legaktívabban Nagy Gyula publikált a témában, aki ezt több szempontból is megvizsgálta.[[2]](#footnote-2)

A nemzetközi gyakorlatban azt láthatjuk, hogy ennek a témakörnek a gondozását a könyvtárosok felvállalták, hiszen saját munkatapasztalataiknak köszönhetően a legalkalmasabbak arra, hogy a „laikusokat” ezen a területen is kalauzolják.[[3]](#footnote-3) Több nagy és elismert könyvtár rendelkezik a weboldalán olyan felülettel, amely kifejezetten ebben a témában ad útmutatást az egyszerű felhasználóknak, illetve a gyakorlatban való személyes segítségnyújtásra is sok példa van.[[4]](#footnote-4)

# A kutatásról

Ezen kutatás célja annak felmérése volt, hogy a magyar lakosság milyen mértékben alkalmazza a digitális megőrzés és kezelés alapelveit, valamint célként fogalmazódott meg a könyvtárosok és a „civil” használók hétköznapi viselkedésében tapasztalható különbségek és hasonlóságok megvilágítása.

Jan Zastrow[[5]](#footnote-5) ugyanis azt állítja, hiába dolgoznak a könyvtárosok napi szinten ezen elvek alapján, a saját adataikkal kapcsolatban mégsem alkalmazzák őket. Ez erősítette meg a horvát vizsgálat is, Hana Marčetić[[6]](#footnote-6) kérdőíves kutatása, amely ezen felméréshez összehasonlítási alapul szolgált. Ezt a felmérést a kutató az eszéki, zágrábi és zadari egyetemek graduális és posztgraduális információtudományi hallgatói között végezte.

A kutatás hipotézisei a következő voltak:

1. A személyes információszervezés nagy általánosságban egy elhanyagolt terület, amelyre a kitöltők csupán komolyabb tervezés nélkül fordítanak energiát.
2. Nincs releváns különbség könyvtárosok és nem könyvtárosok között ezen a tevékenységi területen: a szakemberek is ugyanakkora figyelmet fordítanak a személyes dokumentumaik szervezésére, mint a többiek.
3. A magyar válaszadók csak minimális eltérést mutatnak majd a horvát kitöltőkhöz képest, az is főleg a közösségi média használatában mutatkozik majd meg.

# Eredmények – demográfiai adatok

A kutatás alapjául szolgáló, a közösségi médiában terjesztett kérdőívet 301 fő töltötte ki, akik között a nemek aránya nagyjából kiegyenlített volt: 54,5%-uk nő, 45,5%-uk férfi. A válaszadók átlagéletkora 27,5 év, a legfiatalabb kitöltő 13 éves, míg a legidősebb 64. Láthatjuk tehát, hogy a kérdéskör valamennyi korosztály számára aktuális, hiszen a kérdőívhez csak elektronikusan juthattak hozzá, így annak puszta kitöltőse így a válaszadók digitális létét bizonyítja.

Az 1. diagramon a kitöltők lakóhely szerinti megoszlását láthatjuk. A mintában felülreprezentáltak a nagyobb településeken élők.

1. diagram – A válaszadók lakóhely szerinti megoszlása

Ahogy az 1. táblázatban látható, válaszadók többsége egyetemet vagy főiskolát végzett, az alacsonyabb iskolai végzettséggel rendelkezőket pedig a fiatalabb korosztály teszi ki, akik jelenleg is az iskolarendszerben tanulnak. A magasan iskolázott réteg tehát túlreprezentált a mintában.

1. táblázat – A kitöltők iskolai végzettség szerinti megoszlása

|  |  |  |
| --- | --- | --- |
| **Végzettség** | **Válaszadók száma** | **Válaszadók aránya** |
| Kevesebb, mint 8 általános | 2 | 0.7% |
| 8 általános | 14 | 4.7% |
| Szakmunkásképző | 14 | 4.7% |
| Szakközépiskola | 48 | 15.9% |
| Gimnázium | 59 | 19.6% |
| Felsőfokú szakképzés | 42 | 14% |
| Főiskola | 42 | 14% |
| Egyetem | 74 | 24.6% |
| Tudományos fokozat | 6 | 2% |

A demográfiai adatok alapján kijelenthetjük, hogy a minta nem reprezentatív.

A válaszadók többsége (156 fő) vett részt valamilyen informatikai képzésen, 67 fő könyvtárin, míg 9 levéltári és 7 muzeológiai végzettséggel rendelkezik. Összességében a kitöltők nagyjából kétharmada vett részt olyan képzésen, amely során foglalkozhatott adatok szervezésével. Ezzel szemben a válaszadók mindössze 36%-a (108 fő) vallotta, hogy részt vett már olyan kurzuson, amelynek adatmegőrzés és -kezelés volt a témája. A horvát kitöltők körében ez az arány jóval magasabb (63%), itt azonban a célcsoport is más, hiszen a válaszadók a különböző gyűjteménykezelési képzések hallgatói voltak.

1. diagram – A válaszadók képzettségi területei

Ezek után a kitöltőknek két témakörben kellett eldönteniük, hogy mennyire értenek egyet az adott kijelentésekkel: Az első szerint fontos a birtokukban lévő digitális tartalmak megőrzése, amellyel kapcsolatban érdekesség, hogy a válaszadók 2% nem ért egyet, míg 11,6%-uk semlegesen áll a kérdéshez. A horvát kitöltők esetében ezek az arányok alacsonyabbak: mindössze 5% volt semleges a témában és alig fél nem tartotta fontosnak a kérdést.

A második állítás a következő volt: „Törekszem a számítógépemen található fájlok rendszerezésére.” A magyar kitöltők másfél százaléka nem ért egyet, míg 9% semleges a kérdésben. Érdekesség a minimális eltérés a két kérdés válaszai között: kevésbé jellemző, hogy fontosnak tartanák az adatok megőrzését, mint az, hogy törekednek a szervezésükre. A horvát mintában ez pont ellenkezően van: ott közel 7% semleges a kérdésben és 2,3% nem ért egyet.

A magyar válaszadók között minimális azok aránya, akik rendszeresen ellenőrzik a számítógépükön tárolt dokumentumokat (alig 16%), a kitöltők fele csak a legfontosabbakat ellenőrzi, azokat is csak bizonyos időközönként, míg 34% csak akkor vesz elő egy dokumentumot, ha éppen szükség van rá. A horvát válaszadók többsége azonban az utolsó válaszlehetőséget érezte a legjellemzőbbnek a tevékenységére, vagyis 54% csak használathoz vesz elő egy korábban mentett fájlt, 32% ellenőrizi a fontos dokumentumokat és 13% valamennyit.

1. diagram – A dokumentumok ellenőrzöttsége

Az informatika nagy ütemű fejlődése mellett gyakori jelenség a különböző adathordozók használatának megszűnése (pl. floppy), ez pedig fokozott adatvesztési kockázatot jelent. A kitöltők alig több, mint 33%-ának szokása valamennyi dokumentumát átmenteni, viszont közel 53% odafigyel arra, hogy a fontos dokumentumai ne vesszenek el ilyen módon.

1. diagram – Mentési szokások hordozók elavulása esetén

A horvát kitöltők között is hasonlóak az arányok: 54,5% fontos dokumentumainak átmentésére fókuszál, 17% mindent és ugyancsak 17% különösebb válogatás nélkül helyezi át a fájljai egy részét.

A következő kérdésblokkban a kitöltőknek különböző módszerekről kellett eldöntenie, hogy azok mennyire jellemzőek az adatszervezési szokásaikra. A második táblázatban láthatjuk, hogy az egyes lehetőségeket a válaszadók mennyire találták jellemzőnek, illetve nem jellemzőnek. A legjellemzőbb a windows által biztosított mapparendszer használata, sokan választják szét a hivatalos dokumentumaikat a nem hivatalostól, illetve a többség számára a legfontosabb rendezési elv a tartalom. A legritkább esetben a fontosság alapján szortírozzák a dokumentumokat.

1. táblázat – A dokumentum rendszerezési módszerek használatának gyakorisága

|  |  |  |
| --- | --- | --- |
| **Módszerek** | **Jellemző** | **Nem jellemző** |
| Szervezett mappákat használok | 278 | 23 |
| Metaadatokat rendelek hozzá (cím, szerző, dátum, stb.) | 130 | 171 |
| A hivatalos dokumentumokat szétválasztom a nem hivatalos dokumentumoktól | 242 | 59 |
| A dokumentum tartalma alapján helyezem el őket | 249 | 52 |
| Dokumentum típus alapján szortírozok | 108 | 193 |
| A dokumentum fontossága a legfőbb rendszerezési elv | 92 | 209 |

A horvát kitöltők esetében is a mapparendszer használata a leggyakrabban alkalmazott módszer, a legkevésbé népszerű viszont a metaadatok használata.

Az 5. diagramon láthatóak a kitöltők válaszai arra a kérdésre, hogy a jövőben szükséges fájlok megőrzése hogyan történik. A legtöbb válaszadó elmenti az adott dokumentumot a számítógépére, ez pedig mind a magyar, mind pedig a horvát adatok esetében jellemző. Gyakran alkalmazott megoldás még a könyvjelzőként való elmentés és a saját magunknak, e-mailben való elküldés.

1. diagram – A jövőben szükségek dokumentumok kezelése

A hatodik diagramon láthatjuk, hogy a kitöltők milyen gyakran készítenek biztonsági másolatot. Az adatok szerint a tudatosság hiányzik a válaszadókból: a többség ugyanis mindenféle rendszer nélkül készít biztonsági mentéseket, a második legnagyobb csoport pedig csupán a hivatalos dokumentumairól, a harmadik leggyakoribb válasz alapján pedig a felhasználók nagy része nem készít biztonsági mentést. A horvát kitöltők között is ugyanezek a válaszok dominálnak.

1. diagram – Biztonsági másolat készítése

A kérdőív utolsó kérdéscsoportja a közösségi média használatával és az annak felületén tárolt adatokkal, dokumentummal foglalkozott. Az adatok alapján a többség (218 kitöltő – 73%) nem alkalmazza a közösségi oldalakat megőrzési tevékenységre, 22,6% pedig csak abban az esetben, ha a megosztani kívánt adat nem túl hivatalos vagy nem túl személyes. A horvát kitöltők ugyancsak a nem válaszok dominálnak, de nem a magyarokhoz hasonló mértékben (48%); a használók és a korlátozottan használók pedig azonos arányban, 26-26%-ban válaszoltak. A magyarok és a horvátok között is a legnépszerűbb közösségi oldal a Facebook.

A mintában szereplő könyvtárosok két kérdésben kerültek összehasonlításra az átlaggal, mindkettő a dokumentumok mentésével kapcsolatban. Az adatok azt mutatják, hogy a könyvtárosok, akárcsak a többi válaszadó a számukra fontos, hivatalos dokumentumokra helyezik a hangsúlyt, de bizonyos esetekben még ők is stratégia nélkül készítenek biztonsági mentést.

# Konklúzió

A kutatás eredményei alapján azt láthatjuk, hogy a kitöltők többsége bár nem tudatosan és nem szervezetten, de mégis fordít időt és energiát a dokumentumok és adatok szervezésére, különösen akkor, ha számára nagyon fontos dokumentumokról van szó.

A könyvtárosok és a szakmán kívüliek között sok különbség nem fellelhető, azonban a horvát és a magyar kitöltők több helyen is mutattak eltéréseket a válaszokban, ez azonban nem feltétlenül utal a két nemzet gyakorlatában tapasztalható különbségekre, adódhat abból is, hogy a horvát kutató főleg a különböző közgyűjtemények jövőbeli munkatársait célozta meg.

A felmérés jó alapot nyújthat a jövőbeli kutatásokhoz, hiszen a könyvtáraknak a továbbiakban meg kell majd próbálnia aktívabban részt venni az olvasók ezen a területen való támogatásában.

# Bibliográfia

1. Drótos László: Személyes információmenedzsment tanfolyam. Letöltve: 2016. 02. 28. <http://mek.oszk.hu/~mekdl/pim/pim_1nap1.htm>
2. Jávorka Brigitta: Személyes információszervezés a könyvtárban. In: Tudományos és műszaki tájékoztatás, 2015. (62. évf.) 2. sz. 50-54. old.
3. Marčetić, Hana: Exploring the methods and practises of personal digital information archiving among the student population. In: DESIGN, INNOVATION, PARTICIPATION: BOBCATSSS 2015 Proceedings & Abstracts. Brno: Flow, o.s., 2015. 139-146. old.
4. Nagy Gyula: Aktualitások és trendek a személyes információszervezés (PIM) világából. = Tudományos és műszaki tájékoztatás, 2014. (61. évf.) 3. sz. p. 90–97.
5. Nagy Gyula: PIM – Személyes információszervezés. = Tudományos és műszaki tájékoztatás, 2010. (57. évf.) 11–12. sz. p. 458–474.
6. Nagy Gyula: A személyes információszervezés (PIM) és a mobil eszközök. = Könyvtári figyelő, 2012. (58. évf.) 1. sz. p. 35-46.
7. Tóth Máté: Könyvtár és közösség. Budapest, Argumentum, 2015.
8. Zastrow, Jan: PIM 101: personal informaton management. In: Computers in libraries, 2014. (34. évf.) 2. sz. 22-24. old.

1. Drótos László: Személyes információmenedzsment tanfolyam. Letöltve: 2016. 02. 28.

   <http://mek.oszk.hu/~mekdl/pim/pim_1nap1.htm> [↑](#footnote-ref-1)
2. Nagy Gyula: Aktualitások és trendek a személyes információszervezés (PIM) világából. = Tudományos és műszaki tájékoztatás, 2014. (61. évf.) 3. sz. p. 90–97.; Nagy Gyula: PIM – Személyes információszervezés. = Tudományos és műszaki tájékoztatás, 2010. (57. évf.) 11–12. sz. p. 458–474.; Nagy Gyula: A személyes információszervezés (PIM) és a mobil eszközök. = Könyvtári figyelő, 2012. (58. évf.) 1. sz. p. 35-46. [↑](#footnote-ref-2)
3. A könyvtárak és könyvtárosok új szereplehetőségeiről ld. Tóth Máté: Könyvtár és közösség. Budapest, Argumentum, 2015. [↑](#footnote-ref-3)
4. Jávorka Brigitta: Személyes információszervezés a könyvtárban. In: Tudományos és műszaki tájékoztatás, 2015. (62. évf.) 2. sz. 50-54. old. [↑](#footnote-ref-4)
5. Zastrow, Jan: PIM 101: personal informaton management. In: Computers in libraries, 2014. (34. évf.) 2. sz. 22-24. old. [↑](#footnote-ref-5)
6. Marčetić, Hana: Exploring the methods and practises of personal digital information archiving among the student population. In: DESIGN, INNOVATION, PARTICIPATION: BOBCATSSS 2015 Proceedings & Abstracts. Brno: Flow, o.s., 2015. 139-146. old. [↑](#footnote-ref-6)